الملك المظفر شهاب الدين ابو السعادات احمد ابن المؤيد شيخ ( اتولد فى القاهره ح 1420 ) ، سلطان مصر و سابع سلاطين الدوله المملوكيه البرجيه ( الشركسيه). بيعتبر أصغر سلطان فى تاريخ مصر و تانى اصغر واحد يقعد على عرش مصر (بعد الملك احمد فؤاد التانى). قعد على عرش مصر سنة 1421 لمدة تمن تشهر و هو لسه ماكملش سنتين بعد وفاة ابوه السلطان المؤيد ابو نصر شيخ. امه كان اسمها " سعادات ". بعد وفاة السلطان ابو نصر شيخ سنة 1421 اتفق الامرا على تنصيب ابنه الرضيع شهاب الدين ابو السعادات احمد. ابن إياس بيوصف الحدث ده بقوله : " لم يقع لأحد من ابناء الملوك بمصر أن تسلطن و هو فى هذه السن ". الامرا جابوا ابو السعادات و قعدوه على حصان و هو عمال يعيط و قعدوه على عرش السلطنه و هو على حجر مرضعه ، ولما دقت الكوسات فجاءه فى حفلة التنصيب اتخض الطفل و اغم عليه و حصله حول فى عينيه فضل ملازمه طول حياته.